Αρωματικό κέικ λαδιού με μανταρίνια
Με τα ζουμερά μανταρίνια της εποχής ετοιμάζουμε το πιο αρωματικό κέικ για τον πρωινό καφέ μας ή το απογευματινό μας τσάι.
500 γρ. αλεύρι που φουσκώνει μόνο του, 1/2 κουτ. γλυκού μαγειρική σόδα, 4 μέτρια μανταρίνια, με τον φλοιό, 180 ml ελαιόλαδο + λίγο ακόμα (για το λάδωμα του σκεύους), 40 ml μπράντι, 450 γρ. ζάχαρη, 4 αυγά, άχνη + ξύσμα μανταρινιού, για διακόσμηση
Για να φτιάξουμε αρωματικό κέικ λαδιού με μανταρίνια, αρχικά βράζουμε, σε μια κατσαρόλα με άφθονο νερό που κοχλάζει, τα μανταρίνια για 4-5 λεπτά. Στη συνέχεια, τα στραγγίζουμε και επαναλαμβάνουμε τη διαδικασία άλλες 2 φορές. Στραγγίζουμε και αφήνουμε να κρυώσουν. Κόβουμε τα μανταρίνια στη μέση και αφαιρούμε τα κουκούτσια.Έπειτα, τα χτυπάμε στον πολυκόφτη μέχρι να πολτοποιηθούν. Προθερμαίνουμε τον φούρνο στους 180° C.Λαδώνουμε καλά τη φόρμα. Χτυπάμε στο μίξερ τη ζάχαρη με το λάδι για 1-2 λεπτά, μέχρι να αναμειχθούν. Ρίχνουμε τα αυγά και συνεχίζουμε το χτύπημα μέχρι να αφρατέψουν. Προσθέτουμε το μπράντι, τον πολτό μανταρινιού και χτυπάμε μέχρι να αναμειχθούν. Ανακατεύουμε το αλεύρι με τη σόδα και τα ενσωματώνουμε σταδιακά στο μείγμα, ανακατεύοντας με μια σπάτουλα. Αδειάζουμε στη φόρμα και ψήνουμε για 50-60 λεπτά. Ελέγχουμε βυθίζοντας ένα μαχαίρι στο κέικ. Αν βγει καθαρό, είναι έτοιμο, αν όχι, ψήνουμε για λίγο ακόμα. Ξεφουρνίζουμε, το ξεφορμάρουμε σε πιατέλα (μόλις κρυώσει λίγο) και το αφήνουμε να κρυώσει καλά. Πασπαλίζουμε, το αρωματικό κέικ λαδιού με μανταρίνια, με ζάχαρη άχνη και το ξύσμα και σερβίρουμε.
Αλεύρι (ζύμες),Αυγά,Μανταρίνι